Zrušuje všeobecne záväzné nariadenie č. 12/1993 v znení VZN č. 13/1994 a VZN č. 9/1996.
Zmenené a doplnené všeobecne záväzným nariadením č. 9/2010.

Všeobecne záväzné nariadenie
hlavného mesta Slovenskej republiky Bratislavy
č. 5/2000
z 13. apríla 2000
o Fonde rozvoja bývania hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 30 zákona Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení zákona Národnej rady Slovenskej republiky č. 151/1995 Z. z. ustanovuje:

§ 1
Fond rozvoja bývania hlavného mesta
Zriaďuje sa Fond rozvoja bývania hlavného mesta Slovenskej republiky Bratislavy (ďalej len “fond”)1) ako účelový mimorozpočtový peňažný fond.

§ 2
Príjmy fondu
(1) Príjmami fondu sú:
a)	výnosy z prevodu vlastníctva bytov v domoch a pozemkov, na ktorých sú domy s bytmi postavené, a priľahlých pozemkov vo vlastníctve hlavného mesta Slovenskej republiky Bratislavy (ďalej len “hlavné mesto”), ktoré neboli zverené do správy mestskej časti hlavného mesta Slovenskej republiky Bratislavy (ďalej len “mestská časť”),
b)	výnosy z prevodu vlastníctva nebytových priestorov v bytových domoch2) a pozemkov, na ktorých sú bytové domy s nebytovými priestormi postavené, a priľahlých pozemkov vo vlastníctve hlavného mesta, ktoré neboli zverené do správy mestským častiam,
c)	výnosy z prevodu vlastníctva bytových domov alebo ich častí a pozemkov, na ktorých sú postavené, a priľahlých pozemkov vo vlastníctve hlavného mesta, ktoré nie sú zverené do správy mestskej časti,
d)	úvery, dotácie a iné finančné transféry účelovo určené na činnosti podľa § 3 ods. 1 písm. a) až d),
e)	výnosy z nájmu nebytových priestorov, spoločných častí a zariadení bytových a polyfunkčných domoch postavených alebo obnovených z prostriedkov fondu podľa § 3 ods. 1 písm. c),
f)	výnosy z nakladania s pozemkami, ktoré boli zhodnotené z prostriedkov fondu podľa § 3 ods. 1 písm. b),
g)	iné príjmy.
(2) Príjmami fondu sú aj nasledovné časti  výnosov z prevodu vlastníctva zvereného do správy mestským častiam:
a)	podiel na výnosoch z prevodu vlastníctva pozemkov, na ktorých sú domy s bytmi postavené, a priľahlých pozemkov, ktorý je určený Štatútom hlavného mesta Slovenskej republiky Bratislavy3) (ďalej len “štatút”),
b)	podiel na výnosoch z prevodu vlastníctva nebytových priestorov a pozemkov, na ktorých sú domy s nebytovými priestormi postavené, a priľahlých pozemkov, určený štatútom,4)
c)	podiel na výnosoch z prevodu vlastníctva bytových domov alebo ich častí a pozemkov, na ktorých sú postavené, a priľahlých pozemkov, určený štatútom4).

§ 3
Použitie fondu
(1) Prostriedky fondu možno použiť na:
a)	výstavbu bytov a bytových domov do vlastníctva hlavného mesta,
b)	podielové financovanie výstavby a obnovy infraštruktúry vo vlastníctve hlavného mesta,
c)	obnovu a  rozvoj bytového fondu vo vlastníctve hlavného mesta a polyfunkčných domov, nezverených do správy mestskej časti,
d)	obnovu a rozvoj zariadení na ubytovanie obyvateľov hlavného mesta a zariadení sociálnych služieb4) vo vlastníctve hlavného mesta,
e)	splácanie finančných záväzkov, ktoré hlavné mesto prevzalo na účely podľa písmena a) až d),
f)	zabezpečovanie trvalej príjmovej základne fondu,
g)	nadobúdanie stavieb určených na bývanie alebo ich častí a pozemkov, na ktorých sú tieto stavby postavené, do vlastníctva hlavného mesta,
h)	nadobúdanie pozemkov pre bytovú výstavbu, okrem majetkovoprávneho usporiadania pozemkov pod existujúcou infraštruktúrou, do vlastníctva hlavného mesta.
(2) Prostriedky fondu možno použiť aj na účelové dotácie mestským častiam na účely podľa ods. 1 písm. a) až c).

§ 4
Štatút fondu schvaľuje Mestské zastupiteľstvo hlavného mesta Slovenskej republiky Bratislavy.

§ 5
Mestská časť, ktorá má príjmy podľa § 2 ods. 2, zriadi fond rozvoja bývania mestskej časti.1)

§ 6
Prechodné ustanovenie
Prostriedky Fondu rozvoja bývania hlavného mesta Slovenskej republiky Bratislavy zriadeného všeobecne záväzným nariadením hlavného mesta Slovenskej republiky Bratislavy č. 12/1993 o určení podielu bytov na zabezpečenie bývania sociálne slabších vrstiev obyvateľov a o fonde rozvoja bývania hlavného mesta Slovenskej republiky Bratislavy v znení všeobecne záväzného nariadenia hlavného mesta Slovenskej republiky Bratislavy č. 13/1994 a všeobecne záväzného nariadenia hlavného mesta Slovenskej republiky Bratislavy č. 9/1996 sú prostriedkami fondu.

§ 7
Zrušovacie ustanovenie
Zrušuje sa všeobecne záväzné nariadenie hlavného mesta Slovenskej republiky Bratislavy č. 12/1993 o určení podielu bytov na zabezpečenie bývania sociálne slabších vrstiev obyvateľov a o Fonde rozvoja bývania hlavného mesta Slovenskej republiky Bratislavy v znení všeobecne záväzného nariadenia hlavného mesta Slovenskej republiky Bratislavy č. 13/1994 a všeobecne záväzného nariadenia hlavného mesta Slovenskej republiky Bratislavy č. 9/1996.

§ 8
Toto nariadenie nadobúda účinnosť 15. mája 2000.

Jozef Moravčík
primátor